《宝剑篇赠外》
清代·陆观莲

吁咄哉，荆卿剑术既不成，虽有宝剑徒空名。千年黯黯闭秋水，双匣渺渺埋龙精。

狐狸夜鸣风雨恶，蛟螭昼舞波涛惊。我持此剑若明月，众星朗朗随其行。

又持此剑若白日，群妖退走欃枪平。欃枪平，众星没，送君赠君君莫惑。

古来遇合自有时，神物出处当知之。

作者简介：陆观莲，字少君，号雨鬘道人，嘉善人。殳丹生室。有《蒋湖寓园草》。